Բանակցությունների արդյունքում ձեռք բերված համաձայնությունները մանրամասնելով` Ռ.Քոչարյանը մասնավորապես նշեց, որ Հայաստան-Իրան գազամուղի մեր հատվածի բացումը (իրանական հատվածի բացումը, հիշեցնենք, տեղի ունեցավ տարեսկզբին) նախատեսված է հոկտեմբերի 26-ին. "Ես կմասնակցեմ այդ արարողությանը։ Հուսով եմ` գազամուղը կունենա նաեւ տարանցման հնարավորություն։ Ժամանակը ցույց կտա, թե ինչ ծավալով կլինի այդ ներուժի բացահայտումը։ Մենք լուրջ ենք տրամադրված` կապելու իրար հետ մեր երկաթուղիները։ Լուրջ ենք տրամադրված նաեւ նավթազտարանի եռակողմ (երրորդ կողմը Ռուսաստանն է.- Լ.Պ.) ծրագրի իրականացման հարցում։ Այստեղ, կրկնում եմ, ամեն ինչ պետք է հաշվարկել։ Ծրագրերը խոշոր են, իսկ խոշոր ծրագրերը քննարկումների եւ հաշվարկների որոշակի փուլ են պահանջում։ Մենք հիմա այդ փուլում ենք"։